Antares

**Antares** (onder meer ook genoem **Alpha Scorpii** of **α Sco**) is gemiddeld die 15de helderste ster in die naglug en die helderste ligpunt in die sterrebeeld Skerpioen (Scorpius). Dit lyk rooi wanneer met die blote oog daarna gekyk word; dit is ’n stadige onreëlmatige veranderlike waarvan die skynbare magnitude wissel tussen 0,6 en 1,6. 

Dit word geklassifiseer as ’n ster van spektraaltipe M1,5&nbsp;Iab-Ib en is dus ’n groot, geëvolueerde superreus. Sy presiese grootte is onseker, maar as dit in die middel van die Sonnestelsel geplaas kan word, sal dit strek tot tussen die wentelbane van Mars en Jupiter. Sy massa is sowat 12 keer dié van die Son.

Antares is die helderste, swaarste en mees geëvolueerde lid van die naaste OB-assosiasie, die Scorpius-Centaurus-assosiasie. Antares is lid van die subgroep Bo-Scorpius van die assosiasie, wat duisende sterre met ’n gemiddelde ouderdom van 11&nbsp;miljoen jaar bevat. Dit is sowat 170&nbsp;ligjare van die Son af.

Antares lyk soos ’n enkelster wanneer met die blote oog daarna gekyk word, maar dit is eintlik ’n dubbelster wat uit twee komponente, α&nbsp;Scorpii&nbsp;A en α&nbsp;Scorpii&nbsp;B, bestaan. Die helderste van die twee sterre is die rooi superreus, terwyl die dowwer ster ’n warm hoofreeksster met ’n skynbare magnitude van 5,5 is.

## Name
Die dubbelster se Bayer-naam is "Alpha Scorpii" en sy Flamsteed-naam "21 Scorpii". Die tradisionele naam "Antares" kom van die Antieke Griekse Ἀντάρης, wat beteken "teenstander van Ares (Mars)" vanweë sy eenderse rooi kleur as dié van die planeet Mars. 

## Sterstelsel
Alpha Scorpii is twee sterre wat vermoedelik om mekaar wentel. Die beste geraamde wentelbaan van die sterre word as onbetroubaar beskou. Dit beskryf ’n feitlik ronde wentelbaan met ’n periode van 1&nbsp;218 jaar en ’n halwe lengteas van sowat 2,9". Ander onlangse ramings van die periode wissel tussen 880 en 2&nbsp;562 jaar.

Verskillende afstande is ook vir die twee sterre bereken, van 3,5" in 1847-'49 tot 2,5" in 1848. Moderner waarnemings dui konsekwent op ’n skeiding van 2,6"-2,8". 

### Antares
thumb|200px|’n Restruktueerde beeld van Antares se oppervlak.

Antares is ’n rooi superreus met ’n klassifikasie van M1,5&nbsp;Iab-Ib, en is ’n spektrale standaard vir dié klas. Vanweë die aard van die ster is daar groot foute in die afgeleide parallaksmetings. Die geraamde afstand van die Son is sowat 550&nbsp;ligjare.

Die absolute magnitude van Antares teen visuele golflengtes is sowat 10&nbsp;000 keer dié van die Son, maar omdat die ster ’n aansienlike deel van sy energie in die infrarooideel van die elektromagnetiese spektrum uitstraal, is die ware bolometriese ligsterkte sowat 100&nbsp;000 keer die Son s'n. Daar is ’n groot foutmarge in die waardes van die bolometriese ligsterkte, gewoonlik 30% of meer. Daar is ook aansienlike verskille tussen waardes wat deur verskillende skrywers gepubliseer word: tussen 75&nbsp;900 en 97&nbsp;700 keer dié van die Son.

thumb|240px|links|’n Vergelyking tussen die rooi superreus Antares en die Son, wat die klein kolletjie regs heel bo is.
Die ster se massa is bereken as sowat 12 keer dié van die Son, of 11 tot 14,3 keer. 

Nes met die meeste superreuse is daar groot onsekerheid oor Antares se grootte vanweë die yl en deurskynende aard van die ster se uitgebreide buitenste streke. Om ’n effektiewe temperatuur vas te stel is moeilik omdat die spektraallyne op verskillende dieptes in die atmosfeer gegenereer word, en verskillende waardes word met lineêre metings verkry na gelang van die golflengte wat waargeneem word. Daarby lyk dit of Antares pulseer en sy radius wissel met 165&nbsp;sonradiusse, of 19%. 

Hipparcos se parallaksmetings van  lei tot ’n radius van sowat 680&nbsp;sonradiusse. Ouer ramings oortref 850&nbsp;sonradiusse, maar dit is waarskynlik beïnvloed deur asimmetrie van die atmosfeer en die smal omvang van infrarooigolflengtes wat waargeneem is; Antares het ’n uitgebreide skil wat sterk by dié spesifieke golflengtes uitstraal. Ondanks sy enorme grootte in vergelyking met die Son, word Antares verdwerg deur selfs groter rooi superreuse, soos VY Canis Majoris, wat amper 30 keer groter is in terme van volume, of VV Cephei&nbsp;A en Mu Cephei.

Antares sal, nes die ewe groot superreus Betelgeuse in die sterrebeeld Jagter, feitlik vir seker as ’n supernova ontplof, moontlik binne die volgende 10&nbsp;000 jaar. Vir ’n paar maande sal die Antares-supernova so helder soos die volmaan wees en in die dag gesien kan word.

### Antares B
Antares B is ’n B-tipe hoofreeksster met ’n klassifikasie van B2,5&nbsp;V en ’n skynbare magnitude van 5,5. Dit het ook talle ongewone spektraallyne, wat daarop dui dat dit dalk deur materie besoedel word wat deur Antares uitgewerp word. Daar word aangeneem dit is ’n relatief normale vroeë B-tipe ster met ’n massa van sowat sewe keer dié van die Son, ’n temperatuur van 18&nbsp;500&nbsp;K en ’n radius van omtrent vyf keer die Son s'n.

Antares B is gewoonlik moeilik sigbaar vanweë die hoofster se gloed, maar kan soms gesien word in lensopeninge van groter as 150&nbsp;mm. Dit word dikwels as groen beskryf, maar dit is waarskynlik óf ’n kontraseffek óf die gevolg van die vermenging van lig van die twee sterre wanneer hulle so naby aan mekaar gesien word deur ’n teleskoop dat hulle nie heeltemal van mekaar onderskei kan word nie. Antares&nbsp;B kan soms vir ’n paar sekondes deur ’n klein teleskoop gesien word terwyl Antares deur die Maan verduister word.. 

## Verwysings 
## Eksterne skakels
* Best Ever Image of a Star’s Surface and Atmosphere - First map of motion of material on a star other than the Sun

*15px Hierdie artikel is vertaal uit die Engelse Wikipedia